тѣ́мже млс̑тивъ тому̀ бу́ди, и вѣ́ру, я́же въ тя̀, вмѣ́стѡ дѣ́лъ вмѣнѝ, и со ст҃ы́ми твои́ми я́кѡ ще́дръ упоко́й: нѣ́сть бо человѣ́ка, и́же поживе́тъ и не согрѣши́тъ: но ты̀ єди́нъ єсѝ кромѣ̀ вся́кагѡ грѣха̀, и пра́вда твоя̀, пра́вда во вѣ́ки: и ты̀ єсѝ єди́нъ бг҃ъ млс̑ти и щедро́тъ, и чл҃вѣколю́бія: и тебѣ̀ сла́ву возсыла́емъ, ѻц҃у̀, и сн҃у, и ст҃о́му дх҃у, ны́нѣ и при́снѡ и во вѣ́ки вѣкѡ́въ